P6_TA(2006)0244

Η κατάσταση των γυναικών Ρομά στην Ευρωπαϊκή Ένωση

Ψήφισμα του Ευρωπαϊκού Κοινοβουλίου σχετικά με την κατάσταση των γυναικών Ρομά στην Ευρωπαϊκή Ένωση (2005/2164(INI))

Το Ευρωπαϊκό Κοινοβούλιο,

- έχοντας υπόψη το γεγονός ότι η Ευρωπαϊκή Ένωση και τα θεσμικά όργανά της έχουν επανειλημμένως εκφράσει την ανησυχία τους και έχουν κρούσει τον κώδωνα του κινδύνου για την κατάσταση των Ρομά γενικά και των γυναικών Ρομά ειδικότερα, σε έγγραφα και δράσεις όπως:

- το ψήφισμα του Ευρωπαϊκού Κοινοβουλίου της 28ης Απριλίου 2005 σχετικά με την κατάσταση των Ρομά στην Ευρωπαϊκή Ένωση [1],

- την έκθεση του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας "Romani Women and Access to Public Health Care: Breaking the Barriers" (Γυναίκες Ρομά και πρόσβαση στο δημόσιο σύστημα υγείας: καταρρίπτοντας τα εμπόδια),

- τη σημαντική και ανησυχητική έκθεση της Επιτροπής για την κατάσταση των Ρομά στη διευρυμένη Ευρωπαϊκή Ένωση, καθώς και την ιδιαίτερη έμφαση που δίνει η εν λόγω έκθεση στη διάσταση του φύλου σε σχέση με την κατάσταση των Ρομά στην Ευρώπη [2],

- τις δραστηριότητες που στηρίζει η Επιτροπή, όπως τη μελέτη στο πλαίσιο του προγράμματος Daphne για την κατάσταση των γυναικών Ρομά στις ισπανικές φυλακές,

- έχοντας υπόψη το γεγονός ότι πολλές υπηρεσίες του Συμβουλίου της Ευρώπης έχουν εκφράσει τη δυσαρέσκειά τους για την κατάσταση των Ρομά και των γυναικών Ρομά στην Ευρώπη και έχουν ζητήσει από τους υπεύθυνους χάραξης πολιτικής και τους νομοθέτες να βελτιώσουν την απαράδεκτη κατάσταση των Ρομά — συμπεριλαμβανομένων των γυναικών Ρομά— στην Ευρώπη, με έγγραφα όπως:

- τη σύσταση αριθ. 1203 (1993) της Κοινοβουλευτικής Συνέλευσης του Συμβουλίου της Ευρώπης σχετικά με τους Αθιγγάνους στην Ευρώπη, όπου επισημαίνεται, μεταξύ άλλων, η σημασία της εκπαίδευσης των γυναικών Ρομά,

- τη γενική σύσταση πολιτικής αριθ. 3 (1998) της Ευρωπαϊκής Επιτροπής του Συμβουλίου της Ευρώπης κατά του ρατσισμού και της μισαλλοδοξίας σχετικά με την καταπολέμηση του ρατσισμού και της μισαλλοδοξίας εις βάρος των Ρομά και των Αθιγγάνων, όπου τονίζεται η διπλή διάκριση που αντιμετωπίζουν οι γυναίκες Ρομά,

- την προσφάτως δημοσιευθείσα έκθεση του Alvaro Gil-Robles, Επιτρόπου του Συμβουλίου της Ευρώπης για τα ανθρώπινα δικαιώματα με τίτλο "On the Human Rights Situation of the Roma, Sinti and Travellers in Europe" (Η κατάσταση των ανθρωπίνων δικαιωμάτων των Ρομά, των Σίντι και των Πλανοβίων στην Ευρώπη) (2006),

- έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την ίδρυση Ευρωπαϊκού Ινστιτούτου για την Ισότητα των Φύλων (COM(2005)0081),

- έχοντας υπόψη το σχέδιο δράσης του ΟΑΣΕ για τη βελτίωση της κατάστασης των Ρομά και των Σίντι στο χώρο του ΟΑΣΕ [3], όπου τονίζεται αφενός η αρχή της πλήρους συνεκτίμησης των συμφερόντων των γυναικών Ρομά σε όλα τα ζητήματα και της διασφάλισης της συμμετοχής τους σε όλες τις εκφάνσεις της ζωής, αφετέρου η αρχή της συνεργασίας "Ρομά με Ρομά",

- έχοντας υπόψη τη δήλωση του Πεκίνου για τα δικαιώματα των γυναικών, το άρθρο 32 της οποίας προβλέπει ότι τα κράτη πρέπει να "εντείνουν τις προσπάθειές τους να διασφαλίσουν την ισότιμη άσκηση όλων των ανθρωπίνων δικαιωμάτων και των θεμελιωδών ελευθεριών από όλες τις γυναίκες και τα κορίτσια που αντιμετωπίζουν πολλαπλά εμπόδια όσον αφορά τη χειραφέτηση και την πρόοδό τους" [4],

- έχοντας υπόψη τη σύσταση της 57ης επιτροπής των Ηνωμένων Εθνών για την εξάλειψη των φυλετικών διακρίσεων (CERD) με τίτλο "General Recommendation XXVII on Discrimination against Roma" (γενική σύσταση XXVII σχετικά με τις διακρίσεις κατά των Ρομά) (2000),

- έχοντας υπόψη τα έγγραφα σχετικά με τα κράτη μέλη και τις υπό ένταξη και υποψήφιες χώρες, τα οποία έχει συντάξει το Ευρωπαϊκό Κέντρο για τα Δικαιώματα των Ρομά (ERRC) σε συνεργασία με τους οργανισμούς εταίρους και τα οποία έχουν διαβιβαστεί στην Επιτροπή των Ηνωμένων Εθνών για την εξάλειψη των διακρίσεων κατά των γυναικών (UN CEDAW), και έχοντας υπόψη τις συστάσεις της UN CEDAW σχετικά με την κατάσταση των γυναικών Ρομά και την ανάγκη να ληφθούν επείγοντα μέτρα για την επίλυση των πολλαπλών προβλημάτων που αντιμετωπίζουν οι γυναίκες Ρομά στην Ευρώπη,

- έχοντας υπόψη την οδηγία 2000/43/ΕΚ του Συμβουλίου, της 29ης Ιουνίου 2000, για την εφαρμογή της αρχής της ίσης μεταχείρισης προσώπων ασχέτως φυλετικής ή εθνοτικής καταγωγής [5],

- έχοντας υπόψη την οδηγία 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία [6],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Δικαιωμάτων των Γυναικών και Ισότητας των Φύλων (A6-0148/2006),

A. λαμβάνοντας υπόψη ότι η προστασία των ανθρωπίνων δικαιωμάτων έχει ιδιαίτερη σημασία στην Ευρωπαϊκή Ένωση και ότι, σήμερα, οι γυναίκες Ρομά συγκαταλέγονται μεταξύ των ομάδων και ατόμων που απειλούνται περισσότερο στα κράτη μέλη και στις υπό ένταξη και υποψήφιες χώρες,

Β. λαμβάνοντας υπόψη ότι υπάρχουν ενδείξεις σύμφωνα με τις οποίες, λόγω των πατριαρχικών παραδόσεων, πολλές γυναίκες —συμπεριλαμβανομένων των ενήλικων και ανήλικων γυναικών Ρομά— δεν απολαύουν πλήρους σεβασμού της ελευθερίας τους να επιλέγουν, όταν πρόκειται για ζητήματα που αφορούν τις θεμελιωδέστερες αποφάσεις της ζωής τους, με αποτέλεσμα να ακυρώνεται η δυνατότητά τους να ασκήσουν τα θεμελιώδη τους δικαιώματα,

Γ. λαμβάνοντας υπόψη ότι οι κοινοτικοί νομοθέτες και οι υπεύθυνοι χάραξης πολιτικής έχουν δημιουργήσει εκτεταμένο σώμα νομοθεσίας και έχουν θεσπίσει πολλές πολιτικές με στόχο την αντιμετώπιση της διπλής αδικίας των διακρίσεων λόγω φυλετικής καταγωγής και λόγω φύλου και των συνδυασμένων επιπτώσεών τους,

Δ. λαμβάνοντας υπόψη ότι οι ευρωπαίοι υπεύθυνοι χάραξης πολιτικής και οι νομοθέτες δεν έχουν ακόμα επιτύχει να διασφαλίσουν την πλήρη και αποτελεσματική ισότητα των γυναικών Ρομά και την ισότιμη ένταξή τους στις κοινωνίες της Ευρώπης με πλήρη σεβασμό της αξιοπρέπειάς τους,

Ε. λαμβάνοντας υπόψη ότι οι γυναίκες Ρομά αντιμετωπίζουν σοβαρότατες διακρίσεις, συμπεριλαμβανόμενων πολλαπλών ή συνδυασμένων διακρίσεων, οι οποίες προκαλούνται από τα ευρέως διαδεδομένα στερεότυπα, γνωστά ως έχθρα κατά των Τσιγγάνων,

ΣΤ. λαμβάνοντας υπόψη ότι, όπως καταδεικνύουν έρευνες, το προσδόκιμο επιβίωσης των γυναικών Ρομά είναι, σε ορισμένες γεωγραφικές περιοχές, μικρότερο από αυτό των υπόλοιπων γυναικών,

Ζ. λαμβάνοντας υπόψη ότι υπάρχουν πάρα πολλά στοιχεία που δείχνουν ότι οι γυναίκες Ρομά αντιμετωπίζουν οξύτατο πρόβλημα αποκλεισμού από την υγειονομική περίθαλψη και πολλές φορές η μόνη πρόσβαση που έχουν σε υγειονομική περίθαλψη είναι σε περίπτωση εξαιρετικά επείγουσας ανάγκης ή/και τοκετού,

Η. λαμβάνοντας υπόψη ότι τα τελευταία χρόνια στην Ευρώπη σημειώνονται σοβαρότατες παραβιάσεις των ανθρωπίνων δικαιωμάτων των γυναικών Ρομά, και ειδικότερα προσβολές της σωματικής τους ακεραιότητας, όπως εξαναγκαστική στείρωση· λαμβάνοντας υπόψη ότι, παρότι κάποια κράτη μέλη έχουν αποδώσει δικαιοσύνη υπέρ των θυμάτων της κακοποίησης, κάποια άλλα δεν έχουν προβεί ακόμα σε ανάλογες ενέργειες,

Θ. λαμβάνοντας υπόψη ότι το χάσμα στο μορφωτικό επίπεδο μεταξύ των γυναικών Ρομά και των υπόλοιπων γυναικών είναι απαράδεκτα μεγάλο [7]· λαμβάνοντας υπόψη ότι πάρα πολλά κορίτσια Ρομά δεν ολοκληρώνουν τη φοίτησή τους στην πρωτοβάθμια εκπαίδευση [8],

Ι. λαμβάνοντας υπόψη ότι λόγω του φυλετικού διαχωρισμού στα σχολεία και των προκαταλήψεων των δασκάλων και της διοίκησης, οι γονείς Ρομά έχουν χαμηλές προσδοκίες ιδίως από τις κόρες τους,

ΙΑ. λαμβάνοντας υπόψη ότι το ποσοστό ανεργίας των ενήλικων γυναικών Ρομά είναι, σε πολλές περιοχές, πολλαπλάσιο του ποσοστού του υπόλοιπου ενήλικου γυναικείου πληθυσμού,

ΙΒ. λαμβάνοντας υπόψη ότι μεγάλο ποσοστό γυναικών Ρομά σε ολόκληρη την Ευρώπη στεγάζεται σε χώρους που αποτελούν απειλή για την υγεία τους και ότι, σε πολλές περιοχές, οι γυναίκες Ρομά ζουν υπό τη διαρκή απειλή της εξαναγκαστικής έξωσης,

ΙΓ. λαμβάνοντας υπόψη ότι οι γυναίκες Ρομά πέφτουν συχνά θύματα εμπορίας ανθρώπων στην Ευρώπη,

ΙΔ. λαμβάνοντας υπόψη ότι πρόσφατα κατατέθηκε προσφυγή στο Ευρωπαϊκό Δικαστήριο Ανθρωπίνων Δικαιωμάτων κατά της αποστολής των Ηνωμένων Εθνών για την προσωρινή διοίκηση του Κοσσυφοπεδίου (UNMIK), η οποία κατηγορείται για την πρόκληση σοβαρότατων βλαβών σε διάφορα πρόσωπα, μεταξύ των οποίων συγκαταλέγονται γυναίκες και κορίτσια από την κοινότητα των Ρομά [9],

1. χαιρετίζει την πρόταση συγκρότησης Ευρωπαϊκού Ινστιτούτου για την Ισότητα των Φύλων και προτρέπει το Ινστιτούτο να ασχοληθεί επισταμένως με την κατάσταση των γυναικών που υφίστανται πολλαπλές διακρίσεις, συμπεριλαμβανομένων των γυναικών Ρομά·

2. καλεί τις δημόσιες αρχές σε ολόκληρη την Ευρωπαϊκή Ένωση να ερευνούν πάραυτα τις κατηγορίες για σοβαρές παραβιάσεις των ανθρωπίνων δικαιωμάτων των γυναικών Ρομά, να τιμωρούν χωρίς καθυστέρηση τους ενόχους και να παρέχουν επαρκείς αποζημιώσεις στα θύματα· καλεί, για το σκοπό αυτόν, τα κράτη μέλη να εξετάσουν τη λήψη μέτρων που θα αποσκοπούν στην παροχή μεγαλύτερης προστασίας στην αναπαραγωγική και σεξουαλική υγεία των γυναικών, να αποτρέπουν και να κηρύξουν εκτός νόμου την εξαναγκαστική στείρωση και να προωθήσουν τον οικογενειακό προγραμματισμό, τις εναλλακτικές διευθετήσεις αντί των πρόωρων γάμων και τη σεξουαλική αγωγή μεταξύ των υψηλότερων προτεραιοτήτων τους, να λάβουν προληπτικά μέτρα για την εξάλειψη των φυλετικά διαχωρισμένων μαιευτηρίων, να διασφαλίσουν την ανάπτυξη προγραμμάτων για την παροχή υπηρεσιών στα θύματα ενδοοικογενειακής βίας από την κοινότητα Ρομά και να επιδεικνύουν ιδιαίτερη επαγρύπνηση σε ό,τι αφορά την εμπορία γυναικών Ρομά· καλεί, δε, την Επιτροπή να στηρίζει τις πρωτοβουλίες των κυβερνήσεων και της κοινωνίας των πολιτών για την αντιμετώπιση των προβλημάτων αυτών, διασφαλίζοντας ταυτόχρονα τα θεμελιώδη ανθρώπινα δικαιώματα των θυμάτων·

3. καλεί τα κράτη μέλη να παρακολουθούν την εφαρμογή του συνόλου των πολιτικών, προκειμένου να διασφαλίζουν ότι οι γυναίκες Ρομά συμμετέχουν στην προετοιμασία, στον προγραμματισμό και στην εφαρμογή αυτών των διαδικασιών·

4. καλεί τα κράτη μέλη να θεσπίσουν ελάχιστες προδιαγραφές στο πλαίσιο της ανοικτής μεθόδου συντονισμού με σκοπό να λάβουν σειρά μέτρων για να διασφαλίσουν την ισότιμη πρόσβαση των ενήλικων και ανήλικων γυναικών σε ποιοτική εκπαίδευση, μεταξύ άλλων με τη θέσπιση θετικών νόμων που θα απαιτούν την κατάργηση του διαχωρισμού στα σχολεία και με τη συγκεκριμενοποίηση των σχεδίων για τον τερματισμό του διαχωρισμού στην παιδεία και της παροχής κατώτερης ποιοτικά εκπαίδευσης στα παιδιά Ρομά·

5. εμμένει στην άποψη ότι τα παιδιά Ρομά πρέπει να διδάσκονται γραφή και ανάγνωση και ότι σε αυτό πρέπει να δοθεί προτεραιότητα από τα σχολεία στα οποία εκπαιδεύονται τα εν λόγω παιδιά·

6. καλεί τα κράτη μέλη να βελτιώσουν τη στέγαση των Ρομά, αναγνωρίζοντας στο εθνικό τους δίκαιο το δικαίωμα για κατάλληλη στέγαση, καλύπτοντας το σημερινό κενό προστασίας των ατόμων στο πλαίσιο του εθνικού δικαίου έναντι των εξαναγκαστικών εξώσεων, εγκρίνοντας, σε συνεργασία με εκπροσώπους των θιγόμενων κοινοτήτων, ολοκληρωμένα σχέδια για τη χρηματοδότηση της βελτίωσης των συνθηκών διαβίωσης και στέγασης στους οικισμούς με σημαντικό πληθυσμό Ρομά, υποχρεώνοντας τις τοπικές αρχές να παρέχουν χωρίς καθυστέρηση επαρκές πόσιμο νερό, ηλεκτρικό ρεύμα, υπηρεσίες αποκομιδής απορριμμάτων, δημόσιες συγκοινωνίες και οδικές συνδέσεις·

7. καλεί μετ' επιτάσεως τα κράτη μέλη να ευνοήσουν τους κοινωνικά μικτούς οικισμούς·

8. καλεί τα κράτη μέλη να εξασφαλίζουν εκτάσεις διαθέσιμες για τους Ρομά χωρίς μόνιμο τόπο εγκατάστασης, οι οποίες θα τους επιτρέπουν να ζουν σε άνετες και υγιεινές συνθήκες·

9. απαιτεί την επαρκή μετεγκατάσταση σε ασφαλέστερη στέγαση, ιδιαίτερα για τις γυναίκες πρόσφυγες Ρομά στην περιοχή της Μιτροβίτσα του Κοσσυφοπεδίου, η οποία έχει υποστεί σοβαρή μόλυνση από μόλυβδο· εφιστά την προσοχή στην προσωρινή και πρόσφατα ανακαινισμένη εγκατάσταση του γαλλικού στρατοπέδου της ΚFΟR Osterode, η οποία έχει προσφερθεί ως προσωρινή λύση· καλεί το Συμβούλιο, την Επιτροπή και τα κράτη μέλη να παράσχουν επαρκείς πόρους για την επανεγκατάσταση στην περιοχή προέλευσης· αποδίδει έμφαση στην ανάγκη να ενισχυθούν τα ανθρώπινα δικαιώματα, ενώ παράλληλα θα συνεχίζεται η διαδικασία σταθεροποίησης και σύνδεσης·

10. καλεί τα κράτη μέλη να διασφαλίσουν ότι όλες οι γυναίκες Ρομά έχουν πρόσβαση σε πρωτοβάθμια, επείγουσα και προληπτική υγειονομική περίθαλψη, να αναπτύξουν και να εφαρμόσουν πολιτικές που θα διασφαλίζουν την πλήρη πρόσβαση ακόμα και των πιο αποκλεισμένων κοινοτήτων στο σύστημα υγειονομικής περίθαλψης, και τη δημιουργία προγραμμάτων κατάρτισης των εργαζομένων στον τομέα της υγείας τα οποία θα στοχεύουν στην εξάλειψη των προκαταλήψεων·

11. καλεί τις κυβερνήσεις να διασφαλίσουν ότι η ίση μεταχείριση και οι ίσες ευκαιρίες αποτελούν ολοκληρωμένο μέρος των πολιτικών απασχόλησης και κοινωνικής ένταξης, να αντιμετωπίσουν τα πολύ υψηλά ποσοστά ανεργίας μεταξύ των γυναικών Ρομά και ειδικότερα να άρουν τα σοβαρά εμπόδια που θέτουν οι άμεσες διακρίσεις στο πλαίσιο των διαδικασιών πρόσληψης·

12. ζητεί την υιοθέτηση της έννοιας των "θετικών υποχρεώσεων", σύμφωνα με την οποία οι δημόσιες και μη επιχειρήσεις οφείλουν διά νόμου να διασφαλίζουν ότι οι γυναίκες Ρομά εκπροσωπούνται αναλογικά προς την παρουσία τους στον τοπικό πληθυσμό·

13. καλεί τις κυβερνήσεις να εξετάσουν τα εμπόδια που αντιμετωπίζουν οι γυναίκες Ρομά όσον αφορά την αυτοαπασχόληση, να δημιουργήσουν προγράμματα που θα επιτρέπουν την εύκολη, ταχεία και ανέξοδη έναρξη εργασιών για τις γυναίκες επιχειρηματίες και τους αυτοαπασχολούμενους από την κοινότητα των Ρομά, και να δημιουργήσουν διόδους για την πρόσβαση στις πιστώσεις —συμπεριλαμβανομένων και των μικροπιστώσεων— για τη χρηματοδότηση των επιχειρηματικών εγχειρημάτων που αναλαμβάνουν γυναίκες Ρομά· καλεί, δε, την Επιτροπή να στηρίξει τις δραστηριότητες αυτές μέσω κατάλληλων χρηματοδοτικών μηχανισμών·

14. συνιστά στα κράτη μέλη και στην Επιτροπή να προωθήσουν πρότυπα κοινωνικής επιχειρηματικότητας, που θα απευθύνονται ειδικά στις γυναίκες Ρομά·

15. καλεί την Επιτροπή και το Κοινοβούλιο, στο πλαίσιο των διαφόρων ταμείων, να αντιμετωπίζουν ως οριζόντιο στόχο την ανάπτυξη ικανοτήτων και τη χειραφέτηση των γυναικών Ρομά και των οργανώσεών τους σε σχέση με την εκπαίδευση, την απασχόληση, την ηγεσία και τη συμμετοχή στην πολιτική·

16. καλεί την Επιτροπή να στηρίξει, μέσω των πολλών σχετικών χρηματοδοτικών μηχανισμών της, δραστηριότητες που θα αφορούν ειδικά τις γυναίκες Ρομά, και να επανεξετάσει τους κανόνες που ισχύουν για τη διάθεση κάθε είδους χρηματοδότησης, ώστε να διασφαλιστεί η ύπαρξη ειδικής πρόβλεψης για την ένταξη των γυναικών Ρομά· καλεί επίσης τα κράτη μέλη να ακολουθήσουν παρόμοιες πρακτικές στο επίπεδο των εθνικών, περιφερειακών και τοπικών θεσμών·

17. συνιστά στην Επιτροπή να προσφύγει δικαστικώς και τελικά να επιβάλει αποτρεπτικά πρόστιμα κατά των κρατών μελών που δεν έχουν ακόμα μεταφέρει τις οδηγίες κατά των διακρίσεων [10] στο εσωτερικό δίκαιό τους ή/ και δεν τις έχουν εφαρμόσει πλήρως στην πράξη σε ό,τι αφορά τις γυναίκες Ρομά, καθώς και να διασφαλίσει ότι θα παρακολουθείται η εκτέλεση των αποφάσεων που εκδίδει το Δικαστήριο των Ευρωπαϊκών Κοινοτήτων σε υποθέσεις παράβασης υποχρεώσεως·

18. καλεί μετ' επιτάσεως τα κοινοτικά όργανα να χρησιμοποιούν ως βασικό κριτήριο για την αξιολόγηση της ετοιμότητας των κρατών για ένταξη στην Ευρωπαϊκή Ένωση την κατάσταση των γυναικών Ρομά στις υποψήφιες χώρες, συμπεριλαμβανομένης της κατάστασης των γυναικών Ρομά στις υποψήφιες χώρες που δεν συνδέονται κατά παράδοση ή αυτομάτως με ζητήματα Ρομά·

19. συνιστά στα κράτη μέλη να αξιοποιήσουν πλήρως τις διαδικασίες χάραξης πολιτικής, όπως η ανοικτή μέθοδος συντονισμού, για την ανάπτυξη και την εφαρμογή πολιτικών που θα διασφαλίζουν την πλήρη ισότητα των γυναικών Ρομά στην πράξη·

20. ζητεί από τα θεσμικά όργανα της Ένωσης να ηγηθούν της προσπάθειας ενθάρρυνσης των κυβερνήσεων να συλλέγουν και να δημοσιεύουν αναλυτικά δεδομένα ανά φύλο και εθνοτική καταγωγή για την κατάσταση των ανδρών και των γυναικών Ρομά, με στόχο τη μέτρηση της προόδου στην εκπαίδευση, τη στέγαση, την απασχόληση, την υγειονομική περίθαλψη και άλλους τομείς· θεωρεί ότι η ΕΕ πρέπει να καλέσει τις κυβερνήσεις να ενημερώσουν τις εθνικές διοικήσεις και την κοινή γνώμη εν γένει για το γεγονός ότι εθνοτικά δεδομένα μπορούν να συγκεντρώνονται χωρίς να υπάρχει κίνδυνος αποκάλυψης της ταυτότητας των ερωτωμένων, και πρέπει να ενθαρρύνει τις κυβερνήσεις να χρησιμοποιούν κάθε υφιστάμενη, ασφαλή και καινοτόμο μεθοδολογία·

21. υπενθυμίζει ότι η οριζόντια προσέγγιση καθιστά κάθε χρόνο με επιτυχία δυνατή την παροχή υποστήριξης στη διοργάνωση του ετήσιου φόρουμ για τις γυναίκες Ρομά που ζουν στην Ευρωπαϊκή Ένωση·

22. καλεί μετ' επιτάσεως το Ευρωπαϊκό Παρατηρητήριο των φαινομένων ρατσισμού και ξενοφοβίας να ξεκινήσει σειρά μελετών σχετικά με το ρόλο των μέσων μαζικής ενημέρωσης στην πυροδότηση της έχθρας κατά των Τσιγγάνων, και ιδιαίτερα στην προώθηση των ζημιογόνων στερεοτύπων για τις γυναίκες Ρομά·

23. ζητεί επειγόντως να υπάρχει στενή διαβούλευση με τις γυναίκες Ρομά στο σχεδιασμό κάθε προγράμματος και έργου που έχουν αναλάβει τα θεσμικά όργανα της ΕΕ ή/και τα κράτη μέλη και που μπορεί να τις επηρεάζει, καθώς και να αναληφθεί θετική δράση προς όφελός τους·

24. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών και των υπό ένταξη και υποψήφιων χωρών.

[1] ΕΕ C 45 E της 23.2.2006, σ. 129.

[2] Γενική Διεύθυνση της Επιτροπής για την Απασχόληση και τις Κοινωνικές Υποθέσεις, Μονάδα D3, 2004.

[3] PC.DEC/566, 2003.

[4] Τέταρτη παγκόσμια διάσκεψη για τις γυναίκες, Beijing Declaration and Platform for Action (Δήλωση του Πεκίνου και Πλατφόρμα Δράσης), 1995.

[5] ΕΕ L 180 της 19.7.2000, σ. 22.

[6] ΕΕ L 303 της 2.12.2000, σ. 16.

[7] Στη Ρουμανία, σύμφωνα με στοιχεία, μόλις το 3% των γυναικών Ρομά ολοκληρώνει τη φοίτησή του στη δευτεροβάθμια εκπαίδευση, ενώ το αντίστοιχο ποσοστό για τις γυναίκες γενικά ανέρχεται σε 63 % (Open Society Institute, Έρευνα για επιλεγμένα προγράμματα εκπαίδευσης των Ρομά στην Κεντρική και Ανατολική Ευρώπη, 2002).

[8] Έκθεση "Avoiding Dependency trap — the Roma in Central and Eastern Europe" (Αποφεύγοντας την παγίδα της εξάρτησης — οι Ρομά στην Κεντρική και Ανατολική Ευρώπη), UNDP, Μπρατισλάβα 2002.

[9] Βλέπε το δελτίο Τύπου του Ευρωπαϊκού Κέντρου Δικαιωμάτων των Ρομά, "Victims of Kosovo Poisoning Bring Lawsuit at European Court of Human Rights" (Θύματα δηλητηρίασης στο Κοσσυφοπέδιο προσφεύγουν στο Ευρωπαϊκό Δικαστήριο Ανθρωπίνων Δικαιωμάτων), 20 Φεβρουαρίου 2006, στη διεύθυνση: www.errc.org

[10] Συμπεριλαμβανομένων των οδηγιών που εγκρίθηκαν σύμφωνα με το τροποποιημένο άρθρο 13 ΣΕΚ μετά τη συνθήκη του Άμστερνταμ, καθώς και των συναφών οδηγιών που καθορίζουν το πεδίο και την έκταση της απαγόρευσης των διακρίσεων κατά των γυναικών στο πλαίσιο του κοινοτικού δικαίου.

--------------------------------------------------